Fængslerne er nødt til at overbooke for overhovedet at få fyldt cellerne. Næsten halvdelen af de dømte på fri fod møder nemlig ikke op, når de skal. Det viser tal fra hele landet.

- Det er et stort problem, siger Poul Hansen, tillidsrepræsentant ved det åbne fængsel Kærshovedgaard.

Læs også : Dårlige fængselsforhold kan koste politiet rockervidner

I november 2014 gik fængslerne over til kun at indkalde afsonere via digital post, men siden da er der sket en voldsom stigning i antallet af dømte, der ikke møder op til afsoning.

- Problemet er primært, at der kommer færre ind, end der skal komme. Det går ud over økonomien og kapaciteten i fængslet, siger han.

I 2014 udeblev 34 procent fra afsoning i hele landet, mens tallet indtil videre i 2015 ligger på 45 procent.

Syndere er Digital Post og ingen konsekvenser

Udover de mislykkede digitale indkaldelser, er årsagen til de mange udeblivelser også, at det er gratis for de kriminelle. Har man en dom på 30 dage eller mindre har det ingen konsekvenser at pjække fra afsoningen.

- Det påvirker ikke kun personalet, men også samfundet og borgerne, at der ikke er en konsekvens ved at udeblive. Det er nok det værste af det hele, siger Poul Hansen.

For at komme den stigende udeblivelsesprocent til livs har Kriminalforsorgen besluttet at gå tilbage til at indkalde afsonere med almindelig brevpost.